Els Centres Socials de Burjassot acullen diferents tallers per als majors
2025-07-24

Amb les piles carregades i disposats a posar-se en forma i gaudir del seu temps d’oci, els majors de Burjassot podran gaudir d’un variat ventall de tallers, pensats per a ells i coordinats des de l’equip de Serveis Socials, dependent de la Regidoria de Benestar Social de l’Ajuntament de Burjassot, dirigida per Mª Carmen Hortelano.

Txi-kung, labors i convivència, tall i confecció, pintura en tela…i així un ampli ventall d’opcions és el que es proposa per als majors interessats a aprendre, alhora que gaudeixen del seu temps d’oci. Tots els interessats a formar part d’algun dels tallers han de dirigir-se al Centre Social Tierno Galván o bé cridar al 96 390 45 82.

El Centre Social Vila del Pilar acull els dimarts i dijous de 10 a 12 hores el taller d’alfabetització i de 10 a 11.30 hores el de Tai-txi. Els dilluns i dijous, de 18 a 20 hores, el taller de ball, els dimecres, d’11 a 12 hores el de pintura i els dilluns i dimecres de 10 a 11 hores el de gerontogimnàstica. Aquest taller també es desenvolupa, els dimarts i dijous de 17 a 18 hores, en el Centre Social La Granja. En el Centre Social Bailén s’imparteixen els tallers de pintura en tela, dimecres de 16 a 18.30 hores i de tall i confecció, els dimarts i dijous de 16 a 18.30 hores.

Per la seua banda, el Centre Social Tierno Galván desenvolupa els tallers de labors i convivència, dimarts i dijous de 17 a 19 hores, i el d’estimulació cognitiva, els dimarts i dijous de 10.30 a 12.30 hores. Finalment, el Centre Social Isaac Peral acull els tallers de sevillanes, els dijous de 17 a 18.30 hores i de Txi-kung, en dos torns, dilluns i dimecres de 9.30 a 10.30 hores i de 10.45 a 11.45 hores.

Amb aquesta gran oferta de tallers, horaris i dies, els majors de Burjassot no tenen excusa per a aprofitar el seu temps lliure.